En els darrers anys el Departament de Cultura ha dut a terme un procés per garantir que totes les persones sol·licitants d'ajuts puguin presentar la sol·licitud i relacionar-se amb l'Administració per mitjans telemàtics.
L'Ordre CLT/437/2005, d'11 de novembre, disposa que el procediment de concessió dels ajuts a la producció editorial en català i al foment de la lectura pública en català es tramita a través de mitjans telemàtics del portal del Sistema d'Adquisició Bibliotecària del Departament de Cultura.
Mitjançant l'Ordre CMC/81/2008, de 18 de febrer, es va aprovar la tramitació telemàtica dels procediments de concurrència pública de concessió i justificació de subvencions del Departament de Cultura i Mitjans de Comunicació adreçats a les administracions locals i entitats vinculades, sempre que es preveiés en les bases reguladores corresponents.
El Consell d'Administració de l'Institut Català de les Indústries Culturals va adaptar les bases d'ajuts a la tramitació telemàtica mitjançant acord de 25 de novembre de 2009, publicat mitjançant la Resolució CMC/3694/2009, de 17 de desembre.
Així mateix l'Oficina de Suport a la Iniciativa Cultural va acordar des de la seva posada en marxa al gener del 2012 la possibilitat de presentar les sol·licituds de subvencions per mitjans telemàtics a la finestreta única de subvencions del Departament de Cultura.
L'article 27.6 de la Llei estatal 11/2007, de 22 de juny, d'accés electrònic dels ciutadans als serveis públics i l'article 43.2 de la Llei 26/2010, de 3 d'agost, de règim jurídic i procediment de les administracions públiques de Catalunya preveuen que les administracions públiques puguin establir per reglament l'obligatorietat de comunicar-s'hi utilitzant només mitjans electrònics, quan els interessats sigui persones jurídiques o col·lectius de persones físiques que, amb motiu de llur capacitat econòmica o tècnica, dedicació professional o altres motius acreditats, tinguin garantits l'accés als mitjans tecnològics necessaris i llur disponibilitat.
L'article 13 del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat estableix que es pot imposar, mitjançant ordre del conseller competent en la matèria, a les persones jurídiques o col·lectius de persones físiques l'obligació d'utilitzar només mitjans electrònics per a la comunicació amb l'Administració de la Generalitat i les entitats vinculades o dependents, sempre que es compleixin els requisits previstos en les lleis esmentades.
La voluntat del Departament de Cultura és aprofundir en el procés de tramitació telemàtica dels ajuts amb l'objectiu de millorar l'eficiència interna, l'eficàcia pública i les relacions de l'Administració amb la ciutadania, les empreses i les organitzacions.
Per aquest motiu l'Ordre present preveu l'obligació d'utilitzar els mitjans telemàtics en els procediments de concessió, justificació, modificació i revocació d'ajuts en règim de concurrència pública que atorgui l'Oficina de Suport a la Iniciativa Cultural i l'Institut Català de les Empreses Culturals, per part d'aquells destinataris dels ajuts que tenen garantit l'accés i la disponibilitat dels mitjans electrònics necessaris d'acord amb el que preveu la normativa vigent.
Per tant, d'acord amb l'article 13 del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat,
L'objecte d'aquesta Ordre és establir l'obligació d'utilitzar només mitjans electrònics en els procediments de concessió, justificació, modificació i revocació d'ajuts de concurrència pública de l'Oficina de Suport a la Iniciativa Cultural i de l'Institut Català de les Empreses Culturals adreçats a les persones següents:
a) Persones jurídiques, ja siguin públiques o privades.
b) Persones físiques empresàries.
c) Persones físiques que opten a ajuts per als quals és necessari disposar d'una formació acadèmica que hagi implicat l'ús habitual dels mitjans electrònics.
d) Agrupacions de les persones esmentades en els apartats anteriors sense personalitat jurídica.
S'exclouen de l'àmbit d'aplicació d'aquesta Ordre els procediments derivats de recursos administratius que s'interposin contra les resolucions dels procediments esmentats a l'apartat 1.
Les convocatòries d'ajuts poden exceptuar de l'aplicació d'aquesta Ordre els procediments de concessió, justificació, modificació i revocació de determinats ajuts.
Presentació de sol·licituds, escrits i comunicacions
Les sol·licituds d'ajuts i les altres transaccions associades als procediments de concessió, justificació, modificació i revocació dels ajuts s'han d'efectuar i trametre per mitjans telemàtics a través de les plataformes següents:
a) En el cas que la persona interessada sigui una administració pública o una entitat dependent o participada majoritàriament per aquella, a través de l'extranet de les administracions catalanes [URL].
b) En la resta dels casos, a través del portal OVT - Oficina Virtual de Tràmits [URL].
Les sol·licituds, els escrits i les comunicacions efectuats per mitjans telemàtics es consideren presentats davant l'Administració de la Generalitat quan es registrin en el registre electrònic de la Generalitat de Catalunya a través de la plataforma corresponent i quedi constància a l'assentament d'entrada de les dades següents: número de registre d'entrada, data i hora de presentació, tipus de document i assumpte, identificació de la persona sol·licitant o interessada, i identificació de l'òrgan al qual s'adreça.
La persona interessada pot acreditar la presentació de la sol·licitud, l'escrit o la comunicació aportant la confirmació de la seva recepció, que ha d'incorporar, en tot cas, el número de registre d'entrada assignat i la data i l'hora de presentació.
Identificació i autenticació de la persona interessada
La persona interessada s'ha d'identificar i autenticar per presentar la sol·licitud d'ajut i per fer la resta de transaccions associades als procediments de concessió, justificació, modificació i revocació dels ajuts per mitjans telemàtics a través del sistema de signatura electrònica que determini el propi sistema corporatiu.
En el cas que la persona interessada sigui una persona física, s'han d'admetre en tot cas els sistemes de signatura electrònica incorporats en el document nacional d'identitat electrònic, els certificats idCAT emesos per l'Agència Catalana de Certificació o altres sistemes de signatura electrònica, amb el nivell de seguretat que es determini, que representin una persona física, una persona vinculada a una organització sense capacitat de representació o una persona física adscrita a un col·lectiu professional.
En el cas que la persona interessada sigui una persona jurídica, s'admeten els sistemes de signatura electrònica, amb el nivell de seguretat que es determini, que representin una persona jurídica.
Quan s'actuï en nom d'altri, s'admeten els sistemes d'identificació de persona física que esmenta l'apartat 2 o els sistemes de signatura electrònica, amb el nivell de seguretat que es determini, que representin una persona vinculada a una organització amb capacitat de representació.
En cas que es tracti d'agrupacions que no estan constituïdes com a persones jurídiques, ha de presentar la sol·licitud un dels membres d'aquest grup.
L'únic registre telemàtic habilitat per a la tramesa i recepció de sol·licituds, escrits i documentació relatius a la tramitació dels procediments de concessió, justificació, modificació i revocació d'ajuts per mitjans telemàtics és el Registre electrònic de la Generalitat de Catalunya.
Les persones interessades poden aportar, en qualsevol fase dels procediments, còpies digitalitzades dels documents en substitució de les còpies compulsades, d'acord amb el que preveu l'article 35.2 de la Llei estatal 11/2007, de 22 de juny, d'accés electrònic dels ciutadans als serveis públics.
La seva fidelitat amb els originals es garanteix mitjançant l'ús de signatura electrònica.
L'òrgan instructor pot sol·licitar de l'arxiu corresponent la confrontació del contingut de les còpies aportades.
Davant la impossibilitat d'aquesta confrontació i amb caràcter excepcional, pot requerir la persona interessada que exhibeixi el document o la informació original.
L'aportació d'aquestes còpies implica l'autorització a l'òrgan instructor per accedir i tractar la informació personal que continguin aquests documents.
La presentació de sol·licituds, escrits i comunicacions mitjançant les plataformes telemàtiques esmentades en l'article 2 es pot fer tots els dies de l'any durant les vint-i-quatre hores del dia, en els termes que disposi la convocatòria d'ajuts corresponent.
A efectes de còmput de terminis, la recepció pel Registre electrònic de la Generalitat en un dia inhàbil s'entén efectuada en la primera hora del primer dia hàbil següent.
Les notificacions electròniques dels actes dels procediments s'han de fer emprant el sistema corporatiu de notificació electrònica de la Generalitat.
Aquests sistemes acrediten la data i l'hora de posada a disposició de la persona interessada de l'acte objecte de notificació, així com de la data i l'hora d'accés d'aquesta persona al seu contingut mitjançant sistemes de segellament de temps.
La notificació s'entén practicada a tots els efectes legals en el moment en què es produeixi l'accés al seu contingut.
Quan, havent-hi constància de la posada a disposició de la notificació, transcorrin deu dies naturals sense que s'accedeixi al seu contingut, s'ha d'entendre que la notificació s'ha rebutjat, llevat que d'ofici o a instància del destinatari es comprovi la impossibilitat tècnica o material d'accedir-hi.
Si la notificació s'ha rebutjat es té per realitzat el tràmit i es pot continuar el procediment.
Un cop presentada la sol·licitud que inicia el procediment de concessió de l'ajut, la persona interessada pot consultar i fer el seguiment del seu expedient administratiu.
La persona interessada pot obtenir a través d'un servei electrònic d'accés restringit informació sobre l'estat de tramitació del procediment.
La informació sobre l'estat de tramitació ha de comprendre la relació dels actes de tràmit realitzats, amb indicació sobre el seu contingut, així com la data en què van ser dictats.
L'habilitació del sistema de consulta i seguiment de la tramitació no eximeix l'Administració de la Generalitat d'efectuar les comunicacions i notificacions expresses que estableix la normativa.
Es deroga l'Ordre CMC/81/2008, de 18 de febrer, per la qual s'aprova la tramitació telemàtica dels procediments de subvencions per a les administracions locals i entitats vinculades.